《三用韵谢孙花翁赵宽堂赵贵方见和》
宋代·杜范

金飚荡天末，清泠聚兹花。
凛然傲且拒，霜天肩正差。
好事共一观，目眩五色霞。
但此尉寂寞，那复矜荣华。
谁无兰蕙姿，谁无桃杏葩。
秋边竟谁语，短瓶插交加。
但知爱风味，何必加齿牙。
未能输一醉，有兴浩无涯。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。